'Spanning bedaar' ná geweld in PE | Maroela Media
'Spanning bedaar' ná geweld in PE
Altesaam agt taxi's is tydens die rumoer aan die brand gesteek (Foto: Manikivana, Twitter)
Die geweld en brandstigting wat Woensdag in Gqeberha (Port Elizabeth) uitgebreek het ná 'n botsing tussen 'n minibustaxi en 'n Audi het teen Donderdag bedaar.
Dít volg nadat die polisie samesprekings met taxibestuurders en sakelui gevoer het en dié glo ooreengekom het om 'n vreedsame oplossing te vind sodat die situasie nie vererger nie.
Die polisie het Donderdag in 'n verklaring gesê altesame 12 voertuie is tydens die geweld in Durbanweg aan die brand gesteek of beskadig. Drie stalletjies wat by 'n nabygeleë taxistaanplek opgerig was, is aan die brand gesteek.
Bheki Cele, polisieminister, het die toneel in Korsten besoek en sê dat hy die samewerking van die betrokke groepe verwelkom, maar dat "brandstigting 'n ernstige oortreding is wat nie ongestraf kan bly nie".
Cele het ook sy kommer uitgespreek oor mense wat tydens die voorval met grootkalibervuurwapens gewaar is.
"Dit wet sê duidelik dat jy nie 'n vuurwapen in die openbaar mag dra en rondswaai nie. Wanneer jy dít doen, oortree jy die wet. Ons is nie besig om oorlog te maak nie."
Cele het ook stappe deur die polisie verwelkom om nog beamptes na die toneel te ontplooi om stabiliteit te verseker.
Maroela Media het berig die polisie ondersoek 'n saak van openbare geweld. Niemand is nog in verband met die voorval in hegtenis geneem nie.
Halfeeu-vonnis vir man wat vroue roof, aanrand
Klip deur venster van ambulans op N14 geslinger
As ou cele die dinges uit sy oe uitvee sal hy agterkom dat hy lankal in n oorlog is.
Cele ken nie eers die vuurwapenwet nie, en dan is hy die minister van Polisie?! (O nè, "DIT wet sê duidelik…" Snert man, loop doen jou huiswerk!)
Dit is wat verkeerd is in SA die taxi operateurs en "besigheid " mense kan miskien nou koek en tee vat maar misdade is gepleeg en die wet moet sy gang gaan wat duidelik nie hier gaan gebeur nie.
Cele wag telkens dat die stof, rook en boewe die wyk neem, die lyk gekis en al die winkels leeg gestroop is voor hy (viva) opdaag; veer in die hoed, skoene gepoets. Gister het ons so amper 'n staatsgreep beleef met ons minister van verdediging onder beleg en Zuma op die tuis-podium. (Ons sekuriteits-maatskappye, toevallig, gebind.) Cyril moes skarrel. Die bose is bewapen, gereed dog Cyril wonder waar hy laas sy kunsgebid neergesit het. O, wag?!%, Ek het nog my eie tande en tong… Maar waar is…?
Nou goed Cele,die wapens is openlik rondgeswaai maar wat het jy daaraan gedoen? Het jy opdrag gegee dat die boewe ge-arresteer word of is die verkiesing in jou kop…eskuus in jou hoed? Jy handhaaf dubbel standaarde